हिंदी सिनेमा को अमिताभ बच्चन ने परिभाषित किया है। लगभग पांच दशकों के सफ़र में अमिताभ ने जो काम किया है वो आज की पीढ़ी को राह दिखाता है। उनकी नज़ीर लेकर ना जाने कितने कलाकारों ने सिनेमा की दुनिया में क़दम रखा, यह बात अलग है कि बच्चन जैसा बनने का सपना सबका पूरा नहीं हुआ। दरअसल उनके बेटे अभिषेक बच्चन का भी यह सपना अधूरा ही रहा। अभिषेक ने 2000 में रिफ्यूजी के साथ बतौर एक्टर करियर शुरू किया, मगर जैसे-जैसे वक़्त गुज़रता गया, अमिताभ की लेगेसी उन पर भारी पड़ती गयी। जूनियर बच्चन ने इस महान विरासत को कभी नकारने या उसे चुनौती देने की कोशिश भी नहीं की और अपनी रफ़्तार से काम करते रहे। अभिषेक अब एक बार फिर अपने करियर को रिवाइव करने की कोशिश में जुटे हैं। अनुराग कश्यप की फ़िल्म मनमर्ज़ियां में वो लीड रोल निभा रहे हैं, जिसमें तापसी पन्नू और विक्की कौशल के साथ वो स्क्रीन स्पेस शेयर कर रहे हैं। अभिषेक की यह फ़िल्म दो साल बाद आ रही है।